
Sülysáp Város Önkormányzata Képviselő-testületének

2014. június 19-én tartandó munkaterv szerinti ülésére

2. napirendhez

Tárgy: Indítható óvodai csoportok számának meghatározása a 2014/2015. nevelési évre
Tisztelt Képviselő-testület!

A nemzeti köznevelésről 2011. évi CXC. törvény (Tv.) 83. § (2) d) pontja szerint a fenntartó meghatározza az adott nevelési évben indítható óvodai csoportok számát.
A Tv. 4. melléklete szerint az osztály- és csoportlétszámok az óvodában a következők lehetnek:
	 1
	 Intézménytípus
	 Csoportlétszámok

	 2
	 
	minimum
	maximum
	átlag

	 3
	 Óvoda
	 13
	 25
	 20


Az átlaglétszám betartása a fenntartó számára megállapított kötelezettség, a maximum és minimum létszámok pedig az intézmény számára jelentenek kötöttséget.

A Csicsergő Napköziotthonos Óvoda vezetőjének adatszolgáltatása szerint az intézmény a soron következő nevelési évben 280 fős gyermeklétszámmal indul, amely folyamatosan emelkedni fog az év során, ahogy további gyermekek is betöltik a 3 éves kort.

A létszám meghatározásánál továbbá figyelemmel kell lenni a Tv. 47. § (7) bekezdésében foglaltakra is, miszerint az enyhe értelmi fogyatékos, beszédfogyatékos vagy pszichés fejlődési zavarral küzdő sajátos nevelési igényű tanulót két gyermekként, a mozgásszervi, érzékszervi, középsúlyos értelmi fogyatékos, autizmus spektrum zavarral küzdő vagy halmozottan fogyatékos gyermeket, tanulót három gyermekként kell figyelembe venni az óvodai csoport létszámának számításánál, ha nevelésük a többi gyermekkel együtt történik.

Intézményünkben várhatóan 3 olyan gyermek lesz, akit 3 gyermekként és 1 gyermek lesz, akit 2 gyermekként kell figyelembe venni, ami +7 főt jelent, vagyis összességében 287 fővel kell számolnunk a csoportlétszámok vonatkozásában.
A 287 fő a rendelkezésre álló 12 csoportra vetítve ez 23,92 fő átlaglétszámot jelent, ami jóval az átlaglétszám felett van, ezért a 12 csoportot feltétlenül el kell indítani. 
(Megjegyzendő, hogy miután a fenntartónak az átlaglétszámra vonatkoztatva kell az infrastruktúrát biztosítania, az óvoda további bővítése indokolt.)
Mint fentebb már szerepelt, a minimum és maximum létszámok az intézményvezető számára jelentenek kötelezettséget: a csoportba úgy kell beosztani a gyermekeket, hogy 13-25 fő között legyen a létszámuk. Az intézményvezető tájékoztatása szerint a keresztény csoportoknál fordul elő – mivel ott nem megoldás a másik csoportba helyezés –, hogy a maximum létszámot túl kell lépni, de várhatóan csak 2-3 fővel.

A Tv. 25. § (7) bekezdése szerint az óvodai csoportra megállapított maximális létszám a nevelési év, illetőleg a tanítási év indításánál a fenntartó engedélyével legfeljebb 20 % százalékkal átléphető, továbbá függetlenül az indított osztályok, csoportok számától, akkor is, ha a nevelési év, tanítási év során az új gyermek, tanuló átvétele, felvétele miatt indokolt. 
Mindezek alapján javasolom, hogy a Képviselő-testület 12-ben állapítsa meg az indítható csoportok számát, és engedélyezze a maximális csoportlétszámok 20 %-os túllépését.

…/2014. (VI. 19.) ÖKT határozati javaslat

Sülysáp Város Önkormányzatának Képviselő-testülete a nemzeti köznevelésről szóló 2011. évi CXC. törvény 83. § (2) d) pontja alapján 
1./ a Csicsergő Napköziotthonos Óvodában a 2014/2015. nevelési évben indítható óvodai csoportok számát 12 db-ban állapítja meg, egyúttal
2./ engedélyezi az intézménynek az óvodai csoportra megállapított 25 fős maximális létszámnak a 20 % százalékkal átlépését.
Határidő: azonnal
Felelős: óvodavezető

Sülysáp, 2014. június 12.

Horinka László s.k.

